വിഡ്ഢികളുടെ മാഷ്: കൃഷ്ണ പൂജപ്പുര ചോദ്യം: അമീബ ഇര പിടിക്കുന്ന വിധം വിവരിക്കുക.? ഉത്തരം: സമയം രാത്രി രണ്ട് മണി.! കൂട്ടില് കുഞ്ഞുങ്ങളുടെ വിശന്നു പൊരിഞ്ഞ കരച്ചില്കേട്ട് തള്ള അമീബ പുറത്തിറങ്ങി. അപ്പോഴതാ ഇര വരുന്നു. അമീബ ഇരയെ കടിച്ചു കുടഞ്ഞു കൂട്ടില് കൊണ്ട് കൊടുത്തു. പരീക്ഷാ ഉത്തരതെറ്റുകളില് റാങ്ക് അടിച്ചു നില്ക്കുന്ന പ്രശസ്തമായ ഉത്തര തെറ്റാണിത്. പക്ഷെ ഉത്തരത്തില് ഒളിഞ്ഞിരിക്കുന്ന മണ്ടത്തരത്തിലും ഭാവനയുടെ ഒരു വിളയാട്ടം കാണാം. ഇതുപോല മറ്റൊരു കഥയുണ്ട്. രാത്രി 12 മണിക്ക് കണക്ക് സാറിനു ഫോണ് വരുന്നു. തന്റെ സ്റ്റുഡന്റ് ആണ് വിളിക്കുന്നത്: സാര് ഇന്നു പഠിപ്പിച്ച പ്രോബ്ലം ഒന്നു കൂടി പറയാമോ? പയ്യന്സിന്റെ ചോദ്യം കേട്ട് മാഷിന്റെ മനസ്സ് ആവേശം കൊണ്ട് നിറഞ്ഞു. എന്തായാലും നിനക്ക് അവസാനം പഠിക്കണം എന്നുള്ള തോന്നല് വന്നല്ലോ അതല്ല സാര് എനിക്ക് ഉറക്കം വരുന്നില്ല.. സാര് പഠിപ്പിച്ചു തുടങ്ങുമ്ബോള് ഉറങ്ങിക്കോളും ദിലീപ് മോഹന് എന്റെ പ്രിയ സ്നേഹിതന് ദിലീപ് മോഹന്റെ വിഡ്ഢികളുടെ മാഷ് എന്ന പുസ്തകം ഇതുപോലെ ഒരു കൂട്ടം വിദ്യാര്ത്ഥികളുടെയും അവരുടെ ഇടയിലേക്ക് വന്ന ഒരു മാഷിന്റെയും കഥയാണ്. നമ്മുടെ പലരുടെയും ജീവിതത്തില് കാണില്ലേ നമ്മുടെ മനസ്സിലേക്ക് കയറി വന്ന ഒരു അദ്ധ്യാപകനോ അധ്യാപിക മോ.? താരേ സമീന് പര് എന്റെ പ്രിയപ്പെട്ട സിനിമകളില് ഒന്നാകുന്നത്, പുസ്തകങ്ങളില് നിന്ന് പുറന്തള്ളപ്പെട്ടു പോകുന്ന ഇഷാനെ ജീവിതത്തിലേക്ക് കൊണ്ടുവരുന്ന അമീര് ഖാന് അവതരിപ്പിക്കുന്നഅധ്യാപകനോട് തോന്നുന്ന സ്നേഹമാണ്. സ്കൂളില് പഠിക്കുമ്ബോള് ഞാന് ആലോചിച്ചിട്ടുണ്ട്, എനിക്ക് എന്തുകൊണ്ടാണ് കണക്കും സയന്സും ഒന്നും മനസ്സിലാകാത്തതെന്ന്. ടെന്ഷനും വിഷമവും ഒക്കെ വന്ന് നിറഞ്ഞിട്ടുണ്ട്. ആ ഘട്ടങ്ങളില് ജീവിതത്തിലേക്ക് വന്ന അധ്യാപകര് ഇപ്പോഴും മനസ്സില് പ്രകാശമായി നില്പ്പുണ്ട്. ദിലീപ് മോഹന്റെ പുസ്തകം സ്കൂള് അനുഭവങ്ങളാണ് എന്നെ ഓര്മിപ്പിച്ചത്. അന്ന് ഇംഗ്ലീഷ് സാര് എബ്രഹാംലിങ്കന് പാഠം പഠിപ്പിക്കുന്നു. ലിങ്കണ് ഒരു പന്നിക്കു ട്ടിയെ രക്ഷിച്ച കഥ പഠിപ്പിക്കുമ്ബോള് എന്റെ അടുത്തിരുന്ന കുമാര് എന്നോട് പറയുകയാണ്: അങ്ങേര്ക്ക് ലിങ്കണ് രക്ഷിച്ചിട്ടങ്ങു പോയാല് മതി..ബാക്കിയുള്ളവരാണ് സമാധാനം പറയേണ്ടത്. ടെക്നിക്കുകള് പലപ്പോഴും സാര് ചോദ്യം ചോദിച്ച് ഉത്തരം പറയാന് എന്നെ ചൂണ്ടുമ്ബോള് ഞാന് തിരിഞ്ഞു പുറകിലിരിക്കുന്ന ആളിനെ നോക്കും, അവനോടാണ് ചോദിച്ചത് എന്ന മട്ടില്.. അവന് എണീക്കുകയും ചെയ്യും. ഉത്തരം പറയാന് വേണ്ടി മറ്റുള്ളവര് കൈനീട്ടുമ്ബോള്, എനിക്ക് ഉത്തരം അറിഞ്ഞുകൂടെങ്കിലും ഞാനും കൈ നീട്ടും. ഇല്ലെങ്കില് എനിക്കായിരിക്കും കുറി വീഴുന്നത്. അശോക ചക്രവര്ത്തി, കലിംഗ യുദ്ധത്തോടെ, മേലില് താന് യുദ്ധം ചെയ്യില്ല എന്ന് പ്രതിജ്ഞ ചെയ്തു എന്ന് പഠിപ്പിക്കുമ്ബോള് എന്റെ ചിന്ത പോകുന്നത്, അന്ന് മഗധയില് വാളും കുന്തവും ഉണ്ടാക്കി വിറ്റ് ഉപജീവനം നടത്തിയിരുന്ന തൊഴിലാളികളുടെ ഭാവി എങ്ങിനെ മാറിയിരിക്കും എന്നാണ്. അലക്സാണ്ടറുടെ യുദ്ധത്തെപ്പറ്റി പഠിപ്പിക്കുമ്ബോള് ഞാന് ചിന്തിക്കുന്നത് യുദ്ധത്തിന്റെ ദൈനംദിന രീതികള് എങ്ങനെ ആയിരുന്നിരിക്കും എന്നാണ്. എത്ര മണിക്ക് ഉണരും.. ലക്ഷക്കണക്കിന് വരുന്ന ഭടന്മാരുടെ കുളിയും പല്ലുതേപ്പും ഒക്കെ എങ്ങിനെ യായിരിക്കും. ഉച്ചക്ക് ലഞ്ച് ബ്രേക്ക് ഉണ്ടാവുമോ. ഇടയ്ക്ക് ചായ കാപ്പിയാദികള് ഉണ്ടോ എന്നൊക്കെയാണ്. ആര്ക്കമെഡിസ് ആദേശ സിദ്ധാന്തം കണ്ടുപിടിച്ച സന്തോഷത്തില് യുറേക്കാ യുറേക്കാ എന്നുവിളിച്ച് കുളിത്തൊട്ടിയില് നിന്നും വസ്ത്രങ്ങള് ഒന്നുമില്ലാതെ കൊട്ടാരത്തിലേക്ക് ഓടിയ കഥ സാര് പറഞ്ഞപ്പോള് എന്റെ ആലോചന അന്ന് വൈകുന്നേരം ആര്ക്കമെഡീസിന്റെ വീട്ടില് ഭാര്യയും മക്കളും എങ്ങനെ പ്രതികരിച്ചിരിക്കും എന്നാണ്. നാണക്കേട് കാരണം ഞാനെങ്ങനെ പുറത്തിറങ്ങും ഈശ്വര എന്നൊക്കെ ഭാര്യ ബഹളം വെച്ചിട്ടുണ്ടാവുമോ.? ഏത് രാജാവിന്റെ ഭരണപരിഷ്കാരം ചോദിച്ചാലും ഞാന് എഴുതും. റോഡ് വീതികൂട്ടി..തണല്മരം നട്ടുപിടിപ്പിച്ചു.. പത്താംക്ലാസ് കഴിഞ്ഞ് പ്രീഡിഗ്രിക്ക് അപേക്ഷിക്കാന് എസ്എസ്എല്സി ട്രൂ കോപ്പി അറ്റസ്റ്റ് ജയിക്കാന് വേണ്ടി ഗസറ്റഡ് ഓഫീസറുടെ അടുത്തു നില്ക്കുന്ന നിമിഷങ്ങള്..ഹോ!മാര്ക്കൊക്കെ ഒന്ന് നോക്കി നമ്മളെയും നോക്കും.ഞാന് വിളറിയ ഒരു ചിരി ചിരിക്കും. കാല് നഖം കൊണ്ട് എന്തുമാത്രം കളങ്ങള് ആണ് ആ നിമിഷങ്ങളില് ഞാന് വരച്ച കൂട്ടിയത്. ദിലീപ്മോഹന്റെ എഴുത്ത് ദിലീപ് മോഹന്റെ പുസ്തകത്തിലൂടെ കടന്നുപോകുമ്ബോള്, ഞാനും എന്റെ ഗ്രേഡില് വരുന്നവരും, അനുഭവിച്ച എല്ലാ സമ്മര്ദ്ദങ്ങളും കാണാന് പറ്റും. ദിലീപ് മോഹന്റെ മാഷിന്റെ പ്രത്യേകത, മാഷും പഠിക്കുമ്ബോള് ഒരു ഒന്നാന്തരം വിഡ്ഢിയും തരികിടയും ആയിരുന്നു എന്നതാണ്. തന്നെക്കാള് ബുദ്ധിയുള്ളവരാരും ക്ലാസ്സില് ഉണ്ടാകരുതേ എന്ന് പ്രാര്ഥിച്ചുകൊണ്ടാണ് മാഷ് സ്കൂളില് ചാര്ജെടുക്കുന്നത് തന്നെ.. ഈ പുസ്തകത്തിനു അവതാരിക എഴുതിയത് ഞാനാണ്. പക്ഷേ എഴുത്തുകാരനും അവതാരികകാരനുംതമ്മിലുള്ള ബന്ധം വച്ചുള്ള നിരീക്ഷണം അല്ല ഞാന് നടത്തിയത്. എന്നെ ആഹ്ലാദിപ്പിച്ച പുസ്തകം ആയതു കൊണ്ടു തന്നെയാണ്. പുസ്തകം സിനിമയാകുന്നു ഇപ്പോള് വളരെ ആഹ്ലാദിപ്പിക്കുന്ന വാര്ത്ത വരുന്നു. വിഡ്ഢികളുടെ മാഷ് സിനിമയാകാന് പോവുകയാണെന്ന്. തീര്ച്ചയായും അതൊരു ലളിതസുന്ദരമായ സിനിമ ആയിരിക്കും എന്ന് ഉറപ്പുണ്ട്. കാരണം ദിലീപ് മോഹനാണ് സിനിമക്കും തിരക്കഥ ഒരുക്കുന്നത്. ദിലീപ് മോഹന്റെ എഴുത്ത് അത്രയും ലാളിത്യം നിറഞ്ഞതാണ്. ചില അധ്യാപകര് നമ്മുടെ ജീവിത കാലത്തോളം നമ്മുടെ മനസ്സില് ഉണ്ടാകുമല്ലോ അങ്ങനെ ഒരു അധ്യാപകനെ ദിലീപ് പ്രേക്ഷകര്ക്കു സമ്മാനിക്കുമെന്ന് ഉറച്ചു വിശ്വസിക്കുന്നു. അനീഷ് വി എ എന്ന സംവിധായകനും ടീമും ചേര്ന്ന് വിഡ്ഢികളുടെമാഷിനെ ഹൃദ്യമായ അനുഭവമാക്കുമെന്ന് ഉറച്ചു വിശ്വസിക്കുന്നു. നാളെ ആരംഭിക്കുന്ന അതിന്റെ പ്രവര്ത്തനങ്ങള്ക്ക് ഹൃദയം നിറഞ്ഞ ആശംസകള് മറ്റൊരു കാര്യം കൂടി..ദിലീപ് മോഹന്റെ രണ്ടാമത്തെ പുസ്തകം, പറങ്ങോടന്മഹാനായ എഴുത്തുകാരന് സഞ്ജയന്റെ കഥാപാത്രത്തിന്റെ പേര് അതിനും അവതാരിക എഴുതിയത് ഞാനാണ്. ഇപ്പോള് ചില സുഹൃത്തുക്കള് വിചാരിക്കും അമ്ബട വിദ്വാനെ! രണ്ടു പുസ്തകങ്ങളില് അവതാരിക എഴുതാന് അനുവദിച്ച സന്തോഷം കാണിക്കുകയാണ് അല്ലേ എന്ന്. തീര്ച്ചയായിട്ടും അല്ല എന്ന് ആ പുസ്തകങ്ങളിലൂടെ കടന്നുപോകുമ്ബോള് മനസ്സിലാകും. രണ്ടു പുസ്തകങ്ങള്ക്കും അവതാരിക എഴുതിപ്പിച്ചത് ദിലീപ് മോഹന് കാണിച്ച മണ്ടത്തരമായിരിക്കാം. പക്ഷെ ഞാന് പറയുന്നത് സത്യമായ കാര്യങ്ങളാണ്.